20 integrations-, ekstremisme-, etik- og klimaforskere er blevet truet og chikaneret, efter at have udtalt sig offentligt på baggrund af deres forskning, skriver Jyllands-Posten.

Og truslerne har fået flere af forskere til at udøve selvcensur i den offentlige debat.

Rikke Peters, ekstremismeforsker ved Aarhus Universitet, siger, at hun "censurerer" sig selv, hvis journalister spørger ind til specifikke grupper.

- Jeg vil ikke komme med konkrete karakteristikker af bestemte højreekstreme grupper. Det kan jeg godt rent forskningsmæssigt, men jeg er angst for repressalier, hvis jeg udtaler mig konkret om en navngiven gruppe, siger hun til avisen.

Læs også : Dødstrusler mod australske klimaforskere

Bioetiker Peter Sandøe, Københavns Universitet fik truende e-mail om, at han skulle aflives, da han udtalte, at det var i orden at tage livet af giraffen Marius.

Uddannelses- og forskningsminister Esben Lunde Larsen (V) mener, at trusler mod forskere er et symptom på et generelt problem med den danske debatkultur, og at det er op til den enkelte institution at beskytte forskerne.

Ifølge Kristian Hvidtfelt Nielsen, der er forsker i videnskabsformidling på Aarhus Universitet, kan konsekvensen være, at vigtig samfundsbeslutninger bliver truffet på et utilstrækkeligt grundlag.